KIRJALLINEN KYSYMYS E-1791/03

esittäjä(t): Claude Moraes (PSE) komissiolle

(28. toukokuuta 2003)

Aihe: Dohan kierroksen monenkeskiset kauppaneuvottelut

Dohan kierroksen monenkeskisissä kauppaneuvotteluissa asetettiin päämääräksi päästä sopimukseen maatalouskaupan vapauttamista koskevien neuvotteluiden laajuudesta 31. maaliskuuta mennessä.

Dohan ohjelmassa ehdotettiin myös, että vuoden 2002 loppuun mennessä tehtäisiin sopimus HIV:n/Aidsin torjuntaan tarkoitettujen halpojen geneeristen lääkevalmisteiden saatavuuden helpottamisesta kehitysmaissa.

Mikä on komission näkemys Dohan kauppaneuvotteluissa saavutetusta edistyksestä, tai sen puutteesta, etenkin maataloustuotteiden kaupassa ja halpojen geneeristen lääkevalmisteiden saatavuudesta kehitysmaissa?

Pascal Lamyn komission puolesta antamayhteinen vastauskirjallisiin kysymyksiin E-1779/03, E-1784/03 ja E-1791/03

(27. kesäkuuta 2003)

Komissio on pettynyt, koska vielä ei ole päästy sopimukseen siitä, miten ratkaista ongelmat kehitysmaissa, joissa on olemattomat tai puutteelliset tuotantovalmiudet (kansanterveyttä ja TRIPS-sopimusta koskevan Dohan julistuksen 6 kohta). Se työskentelee yhdessä Maailman kauppajärjestön (WTO) osapuolten kanssa löytääkseen ratkaisun ennen Cancunin ministerikokousta syyskuussa 2003. Tämän ratkaisun ei pitäisi missään olosuhteissa aliarvioida kansanterveyttä ja TRIPS-sopimusta koskevan Dohan julistuksen sisältöä kuten marraskuussa 2001 sovittiin.

Lääkkeitä koskevan toimintasuunnitelman kehittäminen on osa komission laajempaa ja kunnianhimoista strategiaa, joka esitellään tarttuvia tauteja koskevassa yhteisön toimintaohjelmassa. Komissio työskentelee osaltaan useiden toimien parissa, jotka tähtäävät samaan päämäärään eli nopeutettuun toimintaan ja parantuneeseen terveystilanteeseen, erityisesti HIV:n/aidsin, malarian ja tuberkuloosin kohdalla. Näin ollen komissio on täysin sitoutunut sisällyttämään kansanterveyttä ja TRIPS-sopimusta koskevan Dohan julistuksen kauppapolitiikkaansa sekä erityisesti antamaan teknistä avustusta TRIPS-sopimuksen täytäntöönpanossa. Komission näkemys on, että kunnollinen täytäntöönpano parantaa lääkkeiden, myös HIV:n/aidsin hoitoon käytettävien antiretroviraalien, saatavuutta. Komissio antoi äskettäin tiedonannon TRIPS-neuvostolle: se pyytää Dohan julistuksen täytäntöönpanossa kaikkia teknisen avun tarjoajia, etenkin monenkeskisiä järjestöjä, noudattamaan sitoumusta ja täten sisällyttämään julistuksen täysin politiikkaansa ja käytäntöihinsä. Maailman kauppajärjestöön kuuluvat kehitysmaajäsenet pitivät tätä tiedonantoa tervetulleena.

Komission kaupankäynnistä sekä tutkimuksesta ja teknisestä kehityksestä vastaavien jäsenien isännöimästä pyöreän pöydän kokouksesta, jossa käsiteltiin lääkkeiden saatavuutta ja joka pidettiin 28. huhtikuuta 2003, mainittakoon, että keskusteluissa oli tarkoitus valmistella komission panosta

G8-ryhmän Evianin huippukokouksessa. Pyöreän pöydän kokouksessa tehdyissä loppupäätelmissä huomautettiin, että poliittinen tahto kaikilta puolilta on olennaista lääkkeiden saatavuuden parantamisessa. Kokouksessa vahvistettiin, että lääkkeiden porrastettu hinnoittelu on hyvin tärkeää ja että sitä tulisi jatkaa muun politiikan rinnalla, kuten yhteisön toimintasuunnitelmassa todettiin. Aidon kumppanuuden luomista teollisuusmaiden ja kehitysmaiden välille korostettiin, sillä se on tarpeellista tutkimuksen kehittämisen sekä lääkkeiden saatavuuden parantamisen kannalta.